32. schôdza NR SR - 4.deň - B. popoludní
Dátum: 2021-06-23
Poslanec: Mizík, Stanislav (-)
Druh vystúpenia: Vystúpenie v rozprave

96. Vážené kolegyne a kolegovia, Ľudová strana Naše Slovensko predkladá do Národnej rady Slovenskej republiky návrh ústavného zákona, ktorým sa mení a dopĺňa Ústava Slovenskej republiky 460/1992 Z. z. Tento návrh má jeden jediný cieľ. Je ním upevnenie demokratických princípov, sfunkčnenie inštitútu referenda. Každý demokratický štát má určité legislatívne prostredie. Nie však vždy dochádza naozaj k naplneniu naozajstnej idey demokracie. Áno, nie vždy a vo všetkých prípadoch. Niekedy je to iba obyčajná ilúzia. Jedným z prípadov je rokmi prejavená a overená situácia, keď sa uskutočnila séria neúspešných všeľudových hlasovaní. Ukázal sa tu nefunkčný systém referenda v Slovenskej republike. Súčasná legislatíva, ktorá upravuje demokratické inštitúty, je nastavená tak, že neumožňuje v praxi reálne využitie referenda. Náš legislatívny návrh, ako som už povedal, má len jeden jediný cieľ, a to je upevnenie demokratických princípov, to je zefektívnenie inštitútu referenda. Jedine tak sa presunie moc v štáte do rúk jeho občanov. Minimálna účasť, to je 50 % zo všetkých oprávnených voličov, je systémom, ako odrádzať občanov zúčastniť sa referenda. Takto je referendum prakticky nerealizovateľné. Tu je tzv. demokracia iba akýsi optický klam, akási ilúzia. Najhoršie je, že môže prísť k situáciám, že rozhodovanie o osudoch miliónov ľudí môže mať v rukách malá skupina ľudí, ktorí ani nemusia mať žiaden mandát získaný vo voľbách. Áno, je to tak. Stačí im, keď z pozadia ovládajú figúrky v politických stranách, ktorých sponzorovali, financovali a dostali vďaka médiám, ktoré majú v rukách do zákonodarného zboru. Tieto nesú svoj názov oligarchovia. Referendum je jediná možnosť v určitých prípadoch zlomiť ich moc, keď sa im, bohužiaľ, podarilo rafinovane ovládnuť politické strany a cez nich presadzovať svoje záujmy. Referendum je tiež jediná možnosť vyjadriť vôľu voličov napríklad v prípade, keby sa nejaká vláda, hoci legálne zvolená, zhanobila svoje sľuby, či spreneverila sa svojim predvolebným sľubom. Zrušiť kvórum 50% je úplne logické aj vzhľadom na to, že vo voľbách či do samosprávy, či do Národnej rady, či do Európskeho parlamentu, nie je žiadne kvórum. Príklad? Trošku absurdný, prichytený za vlasy, ale je úplne reálny. Za starostu aj vo veľmi veľkej obci stačí napríklad na zvolenie hlas kandidáta s jeho ženou, úplne v pohode. Čo povedať o voľbách do VÚC-iek, EÚ parlamentu. Koľko percent tam stačí na zvolenie? A platí to? No platí to. Poslanci takto zvolení vykonávajú svoj mandát. Súčasne je potrebné aj znížiť minimálny počet podpisov žiadajúcich referendum z 350-tisíc na 100-tisíc. A tak aj takto sa inštitút referenda priblíži ku skutočnej demokracii. Dám vám príklad z iných štátov. My máme 350-tisíc podpisov. Príklad – Maďarsko, v Maďarsku stačí 200-tisíc podpisov a Maďarov je dvakrát viac ako občanov Slovenskej republiky. V Poľsku je potrebné 500-tisíc podpisov a Poliakov je sedemkrát viac ako Slovákov či občanov, všetkých občanov Slovenskej republiky. Keby napríklad Poliaci išli podľa nás, museli by vyzbierať milióny a milióny podpisov na uskutočnenie referenda. A teraz trošku historické okienko. Také isté a tiež vo svojej podstate obdobné návrhy tu v tomto parlamente už boli. Čuduj sa svete. Nie tak vo veľmi dávnej minulosti bol podaný takýto návrh dvakrát zo strany OĽANO a dvakrát tiež zo strany OĽANO, keď chceli znížiť kvórum na 25%. Igor Matovič sa vyjadril, bohužiaľ, sme neboli úspešní. No ja ako jeden z predkladateľov v tomto volebnom období mu odkazujem, teraz už môžete byť úspešní. Môžete prispieť k úspešným referendám. Teraz vám dám jeden citát: „Myslím si, že dnes sfunkčníme referendum, myslíme si, že 50-percentné kvórum, to je 2,2 mil. ľudí, systematicky zabíja chuť ísť k referendu. Existencia 50-percentného voličského kvóra je zlomyseľnosť politických strán urobiť z ľudí ovce.“ No tento citát nie je môj. Citoval som Igora Matoviča z brífingu. Ďalšia snaha, ktorá tu bola, 25. marec 2019 strana SME RODINA, Boris Kollár, navrhuje, aby sa znížila podmienka nadpolovičnej účasti oprávnených voličov na platnosť celoštátneho referenda s tým, že bude postačovať účasť najmenej 30% oprávnených voličov. Toľko historické okienko. Navrhované úpravy reálne sfunkčnia inštitút referenda. Je však potrebné zaviesť v ústave nové ochranné prvky s cieľom zabrániť iredentistickým snahám, ako hovoril môj predrečník. Navrhujeme neumožniť referendum v prípade zmeny štátnych hraníc, postavenia orgánu v štátnej moci, jednotnosť a nedeliteľnosť územia Slovenskej republiky. Ľudia môžu rozhodovať prostredníctvom svojich volebných, volených zástupcov alebo priamo. Priamo znamená referendom. Tak túto druhú možnosť urobme možnou, naozaj možnou a funkčnou. Ďakujem za slovo.